**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov (tlač 154) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom predkladaného poslaneckého návrhu zákona je upraviť spôsob vymenovania štatutárneho orgánu múzea alebo galérie zriadených ústredným orgánom štátnej správy, vyšším územným celkom alebo obcou, resp. vedúceho zamestnanca riadiaceho múzeum alebo galériu, ktoré nie sú právnickou osobou. Z procesu výberu sa vypúšťa verejné vypočutie uchádzačov o uvedenú funkciu. Zavádza sa aj pružnejší model manažérskych zmien vo vedení uvedených inštitúcií, a to možnosťou odvolania štatutárneho orgánu múzea alebo galérie, resp. vedúceho zamestnanca riadiaceho múzeum alebo galériu bez právnej subjektivity, bez uvedenia dôvodu.

Poslaneckým návrhom zákona sa zároveň navrhuje vypustiť päťročné funkčné obdobie pri výkone funkcie štatutárneho orgánu múzea alebo galérie, resp. vedúceho zamestnanca riadiaceho múzeum alebo galériu bez právnej subjektivity.

**Stanovisko**

Ministerstvo kultúry uplatňuje k poslaneckému návrhu zákona tieto pripomienky:

1. V čl. I bod 1 navrhujeme v § 3a odsek 1 upraviť takto:

„(1) Štatutárny orgán múzea alebo galérie podľa § 3 ods. 1 vymenúva a odvoláva štatutárny orgán zriaďovateľa tohto múzea alebo galérie. Štatutárny orgán múzea alebo galérie podľa § 3 ods. 1 sa vymenúva na základe výsledku výberového konania.“.

2. V čl. I bod 1 navrhujeme v § 3b odsek 1 upraviť takto:

„(1) Vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, vymenúva a odvoláva štatutárny orgán právnickej osoby, ktorej organizačnú zložku múzeum alebo galéria tvorí. Vedúci zamestnanec podľa prvej vety sa vymenúva na základe výsledku výberového konania.“.

**Medzirezortné pripomienkové konanie**

Úrad vlády Slovenskej republiky uplatnil k poslaneckému návrhu zákona obyčajnú pripomienku, ktorá **je zohľadnená v stanovisku ministerstva kultúry.**

Ďalej boli uplatnené zásadné pripomienky totožného znenia od Banskobystrického samosprávneho kraja, Bratislavského samosprávneho kraja, Košického samosprávneho kraja, Trnavského samosprávneho kraja a Žilinského samosprávneho kraja, ktoré odmietli poslanecký návrh zákona ako celok z dôvodu, že s nimi ako zriaďovateľmi väčšiny múzeí a galérií na Slovensku nebol prerokovaný.

Zásadnú pripomienku uplatnila aj Únia miest Slovenska, ktorá navrhovala v oblasti vymenovania a odvolania štatutárneho orgánu múzea alebo galérie a tiež vymenovania a odvolania vedúceho zamestnanca riadiaceho múzeum alebo galériu bez právnej subjektivity ponechať súčasný právny stav.

Mesto Bratislava uplatnilo dve zásadné pripomienky. V prvej žiada poslanecký návrh zákona stiahnuť ako celok. V druhej pripomienke žiada zachovať znenie § 3a a § 3b, ktoré upravujú vymenovanie a odvolanie štatutárnych orgánov múzeí alebo galérií, resp. vedúcich zamestnancov riadiacich múzeá alebo galérie bez právnej subjektivity a ich funkčné obdobie.

Obyčajné pripomienky uplatnili aj organizácie združujúce múzeá a galérie na Slovensku, a to Zväz múzeí na Slovensku a Rada galérií Slovenska, ktoré namietajú poslanecký návrh v celom znení, pričom poukazujú na jeho negatívne dopady na riadenie múzeí a galérií na Slovensku a konštatujú, že navrhovaný spôsob výberu riaditeľov múzeí a galérií a možnosť ich odvolania bez uvedenia dôvodu vytvára priestor pre netransparentné a nekompetentné rozhodnutia ich zriaďovateľov s negatívnymi dopadmi na kvalitu týchto pamäťových inštitúcií.

Ministerstvo kultúry vyššie uvedené pripomienky Banskobystrického samosprávneho kraja, Bratislavského samosprávneho kraja, Košického samosprávneho kraja, Trnavského samosprávneho kraja, Žilinského samosprávneho kraja, Únie miest Slovenska, Mesta Bratislava, Zväzu múzeí na Slovensku a Rady galérií Slovenska neakceptovalo z dôvodu, že sa stotožňuje s obsahom poslaneckého návrhu.

Po zohľadnení vyššie uvedenej pripomienky ministerstvo kultúry odporúča vláde Slovenskej republiky vysloviť **súhlas s poslaneckým návrhom zákona**.